Maður sem sat fastur í bílnum sínum í þrjár klukkustundir á Reykjanesbraut í kvöld segir upplýsingagjöf um aflýst flug verulega ábótavant . Hann er nú fastur í Reykjanesbæ og býst við að þurfa að gista þar í nótt . „ Ég var að keyra vinkonu mína sem átti flug til Óslóar klukkan 19:10 . Við vorum föst á hringtorginu um tveimur kílómetrum frá Leifsstöð í þrjá tíma . Frá 18:10 til 21:10 , við hreyfðumst kannski um 500 metra áfram . Við vorum bara föst í bílalest . Það var Yaris fyrir framan mig sem var að fjúka til þegar við keyrðum þessa 500 metra áfram , það var alveg ótrúlegt að sjá það . Ég hef aldrei lent í svona , bara aldrei , “ segir Eyjólfur Ármannsson í samtali við mbl.is . Eyjólfur segir að á endanum hafi honum verið ráðlagt af björgunarsveitarmanni að snúa bílnum við og keyra inn í Reykjanesbæ . Hann segir að þar sé allt fullt af bæði Íslendingum og ferðamönnum sem viti ekki hvert sé best að snúa sér . Um þriggja kílómetra löng bílaröð myndaðist að Keflavíkurflugvelli fyrr í kvöld , en færð á svæðinu hefur versnað til muna og veður er afar slæmt . Lögreglan á Suðurnesjum reynir nú að aðstoða þá sem sitja fastir í bílum með hjálp björgunarsveita , en fyrr í kvöld biðlaði lögreglan til þeirra sem reyndu að ganga að flugstöðinni að halda kyrru fyrir í bílunum . Eyjólfur segir að upplýsingagjöf um áætlunarflug frá Leifsstöð hafi eflaust valdið því að einhverjir hafi talið sig vera að missa af fluginu sínu og brugðið á það ráð að reyna að ganga að flugstöðinni . „ Upplýsingarnar sem þeir eru að gefa um flugið eru bara stórhættulegar . Það er verið að gefa upplýsingar um nýja tíma og þá stressast maður að sjálfsögðu allur upp , maður heldur að það verði flogið , “ segir Eyjólfur . Þeir sem telja sig vera að missa af flugi eru vinsamlegast beðnir um að reyna ekki að ganga að flugstöðinni . Ljósmynd / Lögreglan „ Flugið sem við vorum að reyna að ná átti að fara 19:10 , síðan var því allt í einu breytt í 19:30 , síðan var það klukkan 20 allt í einu . Við vorum svo heppin að það kom lögreglumaður hingað sem sagði okkur að fara bara ekki úr bílnum . Við fengum engar upplýsingar , ekki SMS eða neitt um breytingu á flugi . Við fórum inn á vef Isavia og þar var breyting í 19:30 , á meðan það var mjög lengi 19:10 enn þá á vef Flugleiða . Upplýsingagjöfin er eitthvað sem Flugleiðir þurfa alveg klárlega að skoða , “ segir Eyjólfur . Leita sér að gistingu í Reykjanesbæ Eyjólfur segist ekki skilja þá ákvörðun að gefa upp nýja brottfarartíma fyrir áætlunarflug þegar allt bendir til þess að því verði aflýst , en hann segir veðrið í Reykjanesbæ vera arfaslæmt . „ Ekki vera að gefa upplýsingar um nýjan tíma , við stressuðumst öll upp þegar við sáum að það var búið að gefa upp 19:30 , þá hugsuðum við bara „ bíddu það verður flogið “ , við sjáum bara nýjan tíma og höldum þá væntanlega að það verði flogið áfram . Þess vegna er fólk væntanlega að fara úr bílunum . Það er alveg stórhættulegt , “ segir Eyjólfur . „ Við vorum alveg þrælstressuð yfir því að fylgjast með tímanum á fluginu breytast þegar við bjuggumst við að því yrði aflýst miðað við veðrið sem er hérna . Þetta var mjög furðulegt . Þegar þú situr inni í bíl og klukkan er kortér í sjö og þú veist að það er flug klukkan 19:10 og svo er vélinni breytt í 19:30 þá hugsar þú bara hvað þú eigir eiginlega að gera , hugsar að þeir ætli greinilega að fljúga en þú situr bara fastur í bílnum . “ Eyjólfur segir að nú verði hann og vinkona hans að reyna að finna sér gistingu í Reykjanesbæ þar sem ekki sé hægt að komast til Reykjavíkur , að minnsta kosti ekki sem stendur . „ Við þurfum að sofa hérna einhvers staðar , ég veit ekki hvernig þetta verður . Sjoppan hérna er full af fólki sem veit ekkert hvað það á að gera . Ég veit bara ekki alveg hvað við gerum núna . Þetta var alveg stórfurðulegt , ég hef aldrei lent í neinu svona áður . “